钦定古今图书集成/理学汇编/学行典/第197卷 > 陈经孚 龚可正 伍民宪
## 钦定古今图书集成/理学汇编/学行典/第197卷 > 陈经孚 龚可正 伍民宪

按《明外史孝义王在复传》：未及旌表者，有陈经孚、龚
可正、伍民宪。经孚，平阳人。倭至，负母出逃。遇贼，索母
珥环欲杀之，经孚以身翼蔽，贼怒，挥刃截耳及肩而
死，手犹抱母颈不解。可正，嘉定诸生，负祖母避贼。天
雨泥泞，猝遇贼。贼恶，见妇人，欲杀其祖母，叱可正去。
可正跪泣请代，贼不从。可正以身覆祖母，贼并杀之。
民宪，晋江人。扶父避难，遇贼，长跪哀告曰：“勿惊我父，
他物任取之。”贼不听，竟杀其父。民宪愤，挺身杀二贼，
伤数贼。贼至，益多断民宪右手卧草中，犹一手执戈
呼其父，三日而绝。